সিদ্ধার্থ ঘোষ বাংলা সাহিত্যে এক উজ্জ্বল নাম৷ বিজ্ঞান, বাঙালির বিস্মৃত ইতিহাস, কারিগরিবিদ্যা, ফোটোগ্রাফি, জীবনী, খেলাধূলা, পত্রপত্রিকার ইতিবৃত্ত থেকে রহস্য, কল্পবিজ্ঞান, ভূত, গোয়েন্দাকাহিনি কিছুই তাঁর মননের বাইরে ছিল না৷ তাঁর লেখনীতে তিনি অজানাকে জানান, চেনার মধ্যে অচেনার সন্ধান দেন এবং হারিয়ে যাওয়া ইতিহাস উদ্ঘাটিত করেন৷ সত্তরের দশক থেকে শুরু করে আমৃত্যু অসংখ্য প্রবন্ধে বাঙালিকে ঋদ্ধ করেছেন তিনি৷ সেই প্রবন্ধগুলিকে দুই মলাটে নিয়ে আসার জন্য প্রকাশক ধন্যবাদার্হ৷